बिना पानी के आग बुझाने पहुंचा दमकल, लोगों ने खदेड़ा
आपदा से निपटने के लिए राजधानी में फायर ब्रिगेड की बेतरतीब तैयारी शुक्रवार की रात सामने आई। बेउर मोड़ पर स्थित एक दर्जन दुकानों में लगी भीषण आग को काबू करने बगैर पानी के ही दमकल की एक गाड़ी पहुंच गई।
आग काबू करने दमकल का इंतजार कर रहे लोगों ने जब गाड़ी देखी तो वे उत्साहित हो गए कि जल्द ही आग पर काबू पा लिया जाएगा, लेकिन जैसे ही दमकल कर्मी ने पानी का नोब ऑन किया तो एक बूंद भी पानी नहीं निकला। फायर ब्रिगेड की इस लापरवाही पर स्थानीय लोगों का गुस्सा भड़क गया।
अपनी संपत्ति को झुलसता देख रहे लोगों के दोहरे गुस्से का अंजाम हंगामे के रूप में सामने आया। गुस्साए लोगों ने दमकल की गाड़ियों को मौके से खदेड़ दिया। खुद ही आग को काबू करने में जुट गए। बाद में चार फायर स्टेशनों से पहुंची सात दमकल की गाड़ियों ने एक घंटे की मशक्कत से आग को काबू तो किया। लेकिन, तब तक सभी दुकानें जलकर खाक हो चुकी थीं।
हालांकि, दमकल की गाड़ी में पानी नहीं होने के आरोपों को प्रदेश अग्निशमन अधिकारी सुनील गुप्ता ने सिरे से खारिज किया है। उन्होंने कहा कि कोई भी गाड़ी बगैर पानी के नहीं रखी जाती। लोगों ने आरोप लगाया जिसकी जांच हुई है। इसमें पानी की कमी जैसी कोई बात सामने नहीं आई।
बच्चे को बचाने में महिला झुलसी
गैराजके बीच में स्थित झोपड़ी में रहने वाली महिला अपने 10 वर्षीय बच्चे को बचाने के क्रम में झुलस गई। उसे तत्काल नजदीकी प्राइवेट नर्सिंग होम में भर्ती कराया गया। डॉक्टरों का कहना है कि महिला की हालत में सुधार है। वह खतरे से बाहर है।
शॉट सर्किट या अलाव से आग लगने की आशंका
अग्निशमनविभाग आग लगने के कारणों की तफ्तीश में जुटा है। फिलहाल स्पष्ट नहीं है कि आग कैसे लगी। प्रदेश अग्निशमन अधिकारी सुनील गुप्ता के अनुसार शॉर्ट सर्किट, ठंड से बचाव के लिए लगाए गए अलाव से आग लगने की आशंका है। फिलहाल जांच चल रही है। चूंकि आग काबू होने के करीब 10-12 घंटे बाद तक वहां कार्बन मौजूद होता है लिहाजा रविवार या सोमवार को बाकी की जांच की जाएगी।
डीजल, मोबिल से आग ने लिया विकराल रूप
आगगैराज में लगी थी। जहां ज्वलनशील पदार्थ काफी मात्रा में जमा था। मोबिल, डीजल, रैक्सीन जैसी सामग्री के कारण आग तेजी से फैल गई। दुकानदारों को कोई मौका नहीं मिला कि वे आग को काबू कर पाते। देर रात आग उस समय लगी जब सभी गैराज बंद कर रात में सोए हुए थे। गनीमत थी कि हादसे में कोई हताहत नहीं हुआ।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva